## Innovació finança un projecte per a millorar la sostenibilitat dels processos industrials del sector tèxtil i de la cosmètica

*** La iniciativa propiciarà avanços en la formulació sostenible de productes cosmètics mitjançant l’ús d’ingredients naturals i reciclats
* El director general d’Innovació assenyala que “gràcies a la innovació, les empreses estan més ben preparades per a afrontar un futur que depén del respecte al medi ambient”**

La Conselleria d’Innovació, Indústria, Comerç i Turisme finança, mitjançant la Direcció General d’Innovació, el desenrotllament de processos més sostenibles i escalables a nivell industrial per als sectors tèxtil i cosmètic.

El projecte Prosteco, liderat pel Centre d’Investigació i Innovació Aitex, té com a finalitat reduir l’impacte mediambiental produït tant des del punt de vista de processos, com des del punt de vista de materials, centrant-se, principalment, en l’ús de productes d’origen natural.

Els efectes negatius del canvi climàtic i la sobreexplotació dels recursos naturals han exigit l’adaptació de les indústries cap a un model d’economia circular que s’alinee amb les polítiques ambientals de la Unió Europea.

En línia amb este propòsit, Aitex pretén desenrotllar un projecte sostenible que tinga com a punt de partida les investigacions que s’han dut a terme en el sector tèxtil per a perfeccionar els processos de tenyida i minimitzar l’impacte mediambiental.  
   
El director general d’Innovació, Juan José Cortés, ha subratllat l’impacte potencial d’esta iniciativa, que ajudarà el sector a adaptar-se als requeriments de la Unió Europea en matèria de sostenibilitat.

“Gràcies a la innovació, les nostres empreses estan més ben preparades i són més competitives per a afrontar un futur que implica, necessàriament, fer compatible l’activitat industrial amb el respecte al medi ambient”, ha precisat.

En la indústria tèxtil s’ha aconseguit reduir fins a deu vegades el consum d’aigua, la qual cosa suposa un 90 % menys dels recursos que s’empren normalment per a la producció de teles. Així mateix, s’ha disminuït l’aplicació de productes químics, el gasto energètic, així com el volum d’aigües residuals generades i la seua càrrega contaminant.

**Una solució segura respectuosa amb el medi ambient**

En cosmètica, s’han desenrotllat formulacions sostenibles amb emulsió en fred, ingredients *upcycled* (superreciclables) i processos *waterless*. S’han estudiat millores en l’eficàcia dels processos per a fabricar productes més respectuosos amb el medi ambient.

A més, s’ha contribuït a l’economia circular utilitzant el 100 % de subproductes alimentaris com a matèria primera per a l’obtenció de productes cosmètics. Entre els productes obtinguts cal destacar sèrums facials, exfoliants corporals, productes capil·lars i de detergència.

Així mateix, també s’ha avaluat la seguretat i l’eficàcia aconseguint millores cosmètiques com un 15 % més d’hidratació i una reducció del 60 % en greix capil·lar.

Finalment, a partir dels processos descrits s’han desenrotllat diferents classes de cosmetotèxtils per a la cura de la pell, és a dir, tèxtils que incorporen principis actius cosmètics per a la cura de la pell després de ser sotmesos a un procés de micronebulització.

Fecha: 22/02/2025